**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.11.2018, ora 8.00 – 01.12.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 01.12.2018, ora 7.00**

**RÂURI**

Debitele au fost în scădere.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursurile superiore ale Crișurilor şi Cernei, pe Mureș (sectorul Brănişca – Radna), pe Bârzava, pe cursul inferior al Arieşului, pe Suceava, Moldova, Trotuş, cursul mijlociu și inferior al Siretului şi mai mici (10-30% din mediile multianuale lunare) pe râurile din bazinele hidrografice: Moravița, Bârlad, Jijia şi pe unii afluenţi din bazinul hidrografic Mureș (Comlod, Secaș, Râul Mare).

Formaţiunile de gheaţă (gheaţă la mal, năboi, pod de gheaţă) prezente pe unele râuri din nordul, centrul şi estul ţării au fost în extindere şi intensificare.

Curge năboi (zăpadă îngheţată în albie) pe unele râuri din zona montană din nordul şi centrul ţarii.

Izolat este prezent podul de gheaţă pe unele râuri din nordul şi estul ţării.

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi în scădere.

Formaţiunile de gheaţă (gheaţă la mal, năboi, pod de gheaţă) existente pe unele sectoare ale râurilor din nordul, centrul şi estul ţării vor fi în extindere şi intensificare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 30.11 – 01.12.2018 a fost în creştere, având valoarea de 2800 m3/s, sub media multianuală a lunilor noiembrie (4.650 m3/s) şi decembrie (5.200 m3/s).

În aval de Porţile de Fier debitele au fost în creștere pe sectorul Gruia – Cernavodă şi staționare pe sectorul Hârşova – Tulcea.

Debitul la intrarea în ţară (secţiunea Baziaş) va fi în creştere (3.000 m3/s).

În aval de Porţile de Fier debitele vor fi în creştere pe sectorul Gruia – Brăila şi staţionare pe sectorul Galaţi – Tulcea.

**2.** **Situaţia meteorologică în intervalul 30.11.2018, ora 8.00 – 01.11.2018, ora 6.00**

**ÎN ŢARĂ**

Vremea s-a menținut deosebit de rece, geroasă dimineața în nord, nord-est, centru și local în sud, iar noaptea în cea mai mare parte a țării. Temperaturile maxime au fost cuprinse între -10 grade la Darabani și 2 grade la Ploiești și Pătârlagele. Cerul a fost variabil la senin în regiunile intracarpatice și a prezentat înnorări în rest, dar numai pe arii restrânse în Oltenia, Muntenia și în Dobrogea, precum și în zona montană trecător s-au semnalat fulguieli. Vântul a suflat slab și moderat, cu intensificări, îndeosebi în prima parte a intervalului, în sud-estul țării și pe crestele montane înalte, cu viteze la rafală de până la 65 - 75 km/h. Stratul de zăpadă s-a menținut la nivel local în estul și sudul teritoriului, precum și la munte, iar aseară la ora 20.00 măsura până la 22 cm în zona montană (Ceahlău Toaca), 20 cm în Moldova (Suceava), 17 cm în Oltenia (Bechet), 14 cm în Muntenia (Zimnicea) și 6 cm în Dobrogea (Cernavoda). Valorile termice la ora 06 erau cuprinse între -18 grade la Toplița, Miercurea Ciuc și Rădăuți și -4 grade la Moldova Nouă.  Cu totul izolat, spre sfârșitul intervalului în zonele joase de relief din sud a fost ceață, asociată cu depunere de chiciură.

OBSERVAȚII - De ieri dimineața de la ora 06 au fost în vigoare 2 atenționări cod galben pentru fenomene meteorologice periculoase imediate, privind intensificările vântului, emise de SRPV Constanța și CNPM București pentru Muntenia.

**LA BUCUREŞTI**

Vremea s-a menținut deosebit de rece, geroasă noaptea. Cerul a fost variabil, iar vântul a suflat slab până la moderat. Temperatura maximă, ușor mai ridicată față de ziua precedentă, a fost de 0 grade la toate stațiile meteorologice, iar la ora 06.00 se înregistrau -9 grade. Stratul de zăpadă măsurat aseară la ora 20 era de 3 cm la Băneasa, 2 cm la Afumați și 1 cm la Filaret.

**3. Prognoza meteorologică în intervalul 01.12.2018, ora 8.00 – 02.12.2018, ora 8.00**

**ÎN ŢARĂ**

**Vremea se va menține deosebit de rece, geroasă dimineața și noaptea în majoritatea regiunilor. Temperaturile maxime se vor încadra, în general, între -9 și 2 grade, iar cele minime între -16 și -4 grade, mai scăzute în depresiunile din estul Transilvaniei, până în jurul a -20 grade**. Cerul va fi mai mult senin, dar în prima parte a zilei în nord-estul, sud-vestul și în extremitatea sudică a teritoriului vor fi înnorări în general persistente și pe arii restrânse, ceață posibil asociată trecător cu fulguieli, iar noaptea astfel de fenomene se vor semnala local în sudul și estul țării. Vântul va sufla slab și moderat, cu ușoare intensificări dimineața în zona Deltei Dunării.

**LA BUCUREŞTI**

**Vremea se va menține deosebit de rece, geroasă dimineața și noaptea. Temperatura maximă se va situa în jurul valorii de -2 grade, iar cea minimă se va situa în jurul valorii de -9 grade**. Cerul va fi mai mult senin în cursul zilei, dar va avea înnorări dimineața dar mai ales noaptea, când vor fi și condiții de ceață.  Vântul va sufla slab până la moderat.

***II. CALITATEA APELOR***

Nu s-au înregistrat evenimente deosebite.

***III. CALITATEA MEDIULUI***

1. **În domeniul aerului**

***Comisariatul Județean Vâlcea din cadrul Gărzii Naționale de Mediu*** informează telefonic despre producerea, la data de 29.11.2018, unui incendiu la o staţie de sortare deşeuri din municipiul Rm. Vâlcea. Cauza probabilă a producerii: autoaprindere. Incendiul a fost lichidat la data de 30.11.2018. ISU Vâlcea informează că, până la stingerea flăcărilor, au ars aproximativ 1.000 mc. deșeuri (mase plastice și hârtie), depozitate în aer liber în vederea reciclării. Vom reveni cu informații suplimentare în cursul zilei de luni-03.12.2018 când o echipă de comisari se va deplasa la punctul de lucru, va efectua un control şi se vor lua toate măsurile legale care se impun.

**2. În domeniul solului şi vegetaţiei**

Nu s-au înregistrat evenimente deosebite.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**